Rory skuif op na 3de plek op gholf se nr. 1-lys | Netwerk24
Rory McIlroy, die wêreld se voorste gholfspeler. Foto: Getty Images
Rory McIlroy het Nick Faldo verbygesteek as die Britse gholfspeler wat die meeste weke boaan die wêreldranglys deurgebring het – maar hy is steeds 585 weke agter die legendariese Tiger Woods.
BBCSport berig McIlroy (30) was nou in totaal vir 98 weke oor agt skofte op die kruin – een week langer as die Engelsman Faldo, wenner van ses major-titels.
Die Noord-Ier is derde op die algehele lys agter Australië se Greg Norman en Woods van die VSA.
Norman was die nommereen vir 331 weke terwyl Woods, wenner van 15 major-titels, 'n ongelooflike 683 weke boaan die ranglys deurgebring het.
McIlroy se vyfde plek by die afgelope naweek se WGC-Mexiko-kampioenskap beteken hy is verseker van sy nr. 1-posisie vir minstens nog 'n week, 'n kortkop voor die Spanjaard Jon Rahm en die Amerikaner Brooks Koepka op die ranglys.
McIlroy, wenner van vier major-titels, se terugkeer na die kruin vroeër vandeesmaand volg ná 'n afwesigheid van amper vyf jaar.
Sy langste tydperk as die nommereen was in Augustus 2014 toe hy vir 54 weke die wêreld se voorste speler was.